## Pravilnik o izmjenama i dopunama Pravilnika o općim uvjetima za obavljanje poštanskih usluga

### NN 122/2005 (19.10.2005.), Pravilnik o izmjenama i dopunama Pravilnika o općim uvjetima za obavljanje poštanskih usluga

# MINISTARSTVO MORA, TURIZMA, PROMETA I RAZVITKA

**2297**

Na temelju članka 7. stavak 2. i 3. Zakona o
pošti (»Narodne novine«, broj 172/03., 15/04. i 92/05.), ministar mora,
turizma, prometa i razvitka donosi

## PRAVILNIK

### O IZMJENAMA I DOPUNAMA PRAVILNIKA O OPĆIM UVJETIMA ZA OBAVLJANJE POŠTANSKIH USLUGA

Članak 1.

U Pravilniku o općim uvjetima za obavljanje
poštanskih usluga (»Narodne novine«, broj 151/04.) članak 1. mijenja se glasi:

»Članak 1.

(1) Ovim se Pravilnikom uređuju uvjeti, način i
postupak za obavljanje poštanskih usluga, uvjeti koje moraju ispunjavati
poštanske pošiljke, rokovi za prijenos i uručenje poštanskih pošiljaka i razina
kakvoće obavljanja poštanskih usluga.

(2) Odredbe ovoga Pravilnika primjenjuju se na
davatelje poštanskih usluga, te na usluge u međunarodnom poštanskom prometu,
ako aktima Svjetske poštanske unije nije drukčije određeno.

(3) Odredbe ovog Pravilnika koje se odnose na
poštanske pošiljke, na odgovarajući način, primjenjuju se i na davatelje
kurirskih usluga.«

Članak 2.

Članak 2. mijenja se i glasi:

»Članak 2.

U smislu ovoga Pravilnika pojedini pojmovi imaju
sljedeće značenje:

1. akti *Svjetske
poštanske unije* su međunarodni ugovori i propisi koje donose tijela
Svjetske poštanske unije, a primjenjuju se na poštanske usluge u međunarodnom
prometu,

2. *cjenik
poštanskih usluga* je popis cijena poštanskih usluga prema kojemu davatelj
poštanskih usluga naplaćuje usluge,

3. *davatelj
poštanskih usluga* je pravna osoba koja je ovlaštena obavljati poštanske
usluge prema odredbama Zakona o pošti,

4. *davatelj
kurirskih usluga* je pravna osoba koja je ovlaštena obavljati kurirske
usluge na temelju prijave podnesene na način propisan odredbama Zakona o pošti,

5. *davatelj
univerzalnih poštanskih usluga* je pravna osoba koja je ovlaštena obavljati
univerzalne poštanske usluge na području za koje pribavi dozvolu na način
propisan odredbama Zakona o pošti,

6. *građevina
stambene namjene* je građevina stambene namjene, građevina poslovno-stambene
namjene, obiteljska kuća i stan,

5. *javni
operator* je davatelj poštanskih usluga koji na temelju Zakona o pošti ima
pravo i obvezu obavljati sve univerzalne poštanske usluge na cijelom području
Republike Hrvatske te isključivo pravo obavljati rezervirane poštanske usluge,

7. *kućni
kovčežić* je kovčežić koji se koristi za uručenje pismovnih pošiljaka
primatelju, a nalazi se u građevini stambene namjene ili na ulazu u njeno
dvorište,

8. *kurirske
usluge* su usluge s dodanom vrijednosti, a podrazumijevaju preuzimanje
poštanskih pošiljaka na adresi koju odredi pošiljatelj, te njihov izravan
prijenos i uručenje na adresi primatelja, uz uvjete i na način određen Zakonom
o pošti,

9. *nakladnik*
je pravna ili fizička osoba koja izdaje tisak uz uvjete propisane posebnim
zakonom,

10. *obična
pismovna pošiljka* je pošiljka za koju pošiljatelj ne zahtijeva nikakvu
posebnu poštansku uslugu,

11. *posebne
univerzalne poštanske usluge* su univerzalne poštanske usluge propisane
odredbama ovog Pravilnika, a podrazumijevaju poseban postupak, vezan za prijenos
i uručenje pošiljke, koji zahtijeva pošiljatelj prilikom predaje poštanskih
pošiljaka,

12. *pošiljatelj*
je pravna ili fizička osoba koja šalje poštansku pošiljku i koja je nositelj
svih prava i obveza iz ugovora, do propisnog uručenja poštanske pošiljke,

13. *poštanska
pošiljka* je pismovna pošiljka, poštanska i brzojavna uputnica i paket
adresiran na određenog primatelja kojemu se pošiljka treba uručiti,

14. *poštanske
usluge* su usluge prijma, prijenosa i uručenja poštanskih pošiljaka,

15. *poštanski
kovčežić* je kovčežić u koji korisnici usluga mogu ubaciti obične pismovne
pošiljke kako bi ih davatelj poštanskih usluga otpremio primateljima,

16. *primatelj*
je pravna ili fizička osoba na koju je poštanska pošiljka adresirana i kojoj se
pošiljka treba uručiti na temelju naloga pošiljatelja,

17. *rokovi
za prijenos i uručenje poštanske pošiljke* su rokovi u kojima je davatelj
poštanskih usluga obvezan prenijeti i uručiti poštansku pošiljku,

18. *stroj
za označavanje poštarine* je računalni ili drugi uređaj čiji se otisak
smatra oznakom za plaćenu poštarinu,

19. *univerzalne
poštanske usluge* su skup poštanskih usluga određene kvalitete koje su uz
pristupačne cijene dostupne svim korisnicima usluga na području na kojem je
izdana dozvola, a javni operator mora osigurati da pod jednakim uvjetima, glede
određene kvalitete i pristupačne cijene budu dostupne svim korisnicima usluga
na cijelom području Republike Hrvatske.

Članak 3.

Naslov poglavlja II. mijenja se i glasi:

»II. POŠTANSKE USLUGE«

Članak 4.

Iza članka 2. dodaje novi članak 2.a, koji
glasi:

»Članak 2.a

Pod poštanskim uslugama podrazumijevaju se
usluge prijma, prijenosa i uručenja poštanskih pošiljaka, koje obavljaju
davatelji poštanskih usluga na temelju na način i pod uvjetima propisanim
Zakonom o pošti, ovim Pravilnikom i općim uvjetima davatelja poštanskih
usluga.«

Članak 5.

Naslov iznad članka 3. mijenja se i glasi:

*»1. Univerzalne poštanske usluge«*

U članku 3. stavku 1. točki 4. iza brojke: »14.«
dodaju se riječi: »stavku 3.«

Članak 6.

Naslov iznad članka 4. mijenja se i glasi:

*»2. Pismovne pošiljke«*

U članku 4. stavak 1. se briše.

U stavku 2. točka 5. se briše.

Članak 7.

U članku 5. stavku 9. riječi: »Pod tipiziranim
pismom ne smatra se:« zamjenjuje se riječima: »Pod netipiziranim pismom smatra
se:«

Članak 8.

Iza članka 7. dodaje novi naslov i novi članak
7.a koji glase:

*»Izravna pošta*

Članak 7.a

(1) Pod izravnom poštom smatraju se pošiljke
koje sadrže isključivo promidžbene i druge marketinške poruke otiskane u više istovjetnih
primjeraka, koje su adresirane na najmanje 40 različitih adresa.

(2) Pošiljke izravne pošte mogu biti mase do 2
kg i dimenzija propisanim ovim Pravilnikom za netipizirano pismo.

(3) Pošiljatelj je obvezan, prilikom predaje,
dati na uvid jedan primjerak pošiljke koju šalje kao izravnu poštu.«

Članak 9.

Naslovi iznad članaka 9. i 10. i članci 9. i 10.
se brišu.

Članak 10.

U naslovu iznad članka 11. dodaje se brojka »2.«

U članku 11. stavak 6. mijenja se i glasi:

(6) Iznimno od stavka 2. i 3. ovog članka,
davatelj poštanskih usluga može svojim općim uvjetima propisati veću masu i
dimenzije za prijam paketa.

Članak 11.

Naslov iznad članka 12. i članak 12. se brišu.

Članak 12.

U naslovu iznad članka 13. dodaje se brojka »3.«

Članak 13.

U članku 14. stavku 2. točke 2., 4., 9. i 10. se
brišu.

Dosadašnje točke 3., 5., 6., 7. i 8. postaju
točke 2., 3., 4., 5. i 6.

Iza stavka 2. dodaje se stavak 3. koji glasi:

»(3) Posebne usluge iz stavka 2. točke 1., 2.,
3. i 4. ovog članka, smatraju se posebnim univerzalnim poštanskim uslugama.

Članak 14.

U članku 15. stavak 3. se briše.

Dosadašnji stavak 4. postaje stavak 3.

Članak 15.

Naslov iznad članka 16. i članak 16. se briše.

Članak 16.

U članku 18. stavak 9. se briše.

Članak 17.

U članku 21. stavak 2. mijenja se i glasi:

»(2) U unutrašnjem prometu se kao pošiljka s
povratnicom može predati svaka poštanska pošiljka za koju se izdaje potvrda o
primitku pošiljke, osim brzojavne uputnice.«

Članak 18.

Naslov iznad članka 23. i članak 23. se brišu.

Članak 19.

Naslovi iznad članaka i članci 25. i 26. se
brišu.

Članak 20.

Naslov iznad članka 29. i članak 29. se brišu.

Članak 21.

U članku 35. stavku 2. brojka: »95« zamjenjuje
se brojkom: »85«.

Članak 22.

U članku 38. stavak 2. točke 1. i 2. mijenjaju
se glase:

»(2) Davatelj poštanskih usluga obvezan je
poštanske pošiljke uručiti u sljedećim rokovima:

1. poštanske pošiljke primljene na području
sjedišta grada adresirane za primatelja na području istog ili sjedištu drugog
grada u roku od:

– jednog radnog dana prioritetne pošiljke;

– tri radna dana za sve ostale poštanske
pošiljke;

2. sve druge poštanske pošiljke, za područja
koja nisu navedena u točki 1. ovoga stavka, u roku od:

– dva radna dana za prioritetne pošiljke;

– četiri radna dana za sve ostale poštanske
pošiljke;«

Članak 23.

Naslov poglavlja V. mijenja se i glasi:

»V. UVJETI ZA PRIJAM I
URUČENJE POŠTANSKIH POŠILJAKA«

Članak 24.

U naslovu iznad članka 39. riječ: »univerzalne«
se briše.

U članku 39. riječ: »univerzalnih« se briše.

Članak 25.

U članku 40. stavku 13. riječi: »na malom paketu
i« se brišu.

Članak 26.

U članku 41. stavku 3. zadnja rečenice se briše.

Članak 27.

U članku 44. stavku 1. riječ: »zbirnih«
zamjenjuje se riječju: »skupnih«, a riječ: »zbirnoga« zamjenjuje se riječju:
»skupnoga«.

Članak 28.

U članku 45. stavku 1. riječi: »pošiljku s
potvrđenim uručenjem« i riječi: »EMS pošiljku« se brišu.

Članak 29.

U naslovu iznad članka 49. i u članku 49. riječ:
»zbirni« zamjenjuje se riječju: »skupni«.

Članak 30.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-05/82

Urbroj: 530-10-05-1

Zagreb, 6. listopada 2005.

Ministar

**Božidar Kalmeta, dipl. ing**., v. r.

Pravilnik, NN 122/2005-2297